江南曲
作者：劉翰
朝代：宋

paragraphs: 我家江南同野老，自紡落毛采蘋藻。
清風滿袖讀離騷，半畝幽畦種香草。
門前流水鳴濺濺，日暮歸來自刺船。
遥山數疊作媚嫵，落日斷霞明晚川。
雨餘汀草漲新綠，紅衣濕盡鴛鴦浴。
採蓮女兒何處來，唱我春風湖上曲。
甕頭酒熟方新篘，白魚如銀初上鈎。
呼兒洗杓醉明月，酒酣更作商聲謳。